《题方氏清芬阁》
宋代·朱彦

干戈唐季风尘中，一代文章扫地空。先生诗鸣最晚出，句法未减元和工。

玉壶藏冰不受垢，卜隐宛蹈严陵踪。至今名字照人目，直与山水为无穷。

我舟南纪坐烦促，接岁风波仍转蓬。缅怀先生酌溪水，梅花如霰落晚风。

清芬筑室家有法，亦见裔孙白云翁。叔今策得待三接，仲也昔跨御史骢。

乃翁归来三十载，语笑但觉朱颜红。翁不见东飞百劳西飞燕，南飞乌鹊北飞鸿。

人生游宦正如此，我欲买田归江东。

作者简介：朱彦，字世英，南丰（今属江西）人。神宗熙宁九年（一○七六）进士，调舒州司法参军。哲宗绍圣中除江西转运判官，未几，移江东。徽宗继位，召为刑部侍郎。大观元年（一一○七），以显谟阁待制知杭州。四年，徙知颍昌府。宣和中，以疾乞归。卒于江宁，年六十八。事见《乾道临安志》卷三、清同治《南丰县志》卷二三。今录诗八首。